述陂橘
作者：張澂
朝代：宋

paragraphs: 述陂元是一滄州，四繞澄江璧水流。
肥腴不但便黍麥，清瘦尤宜橘柚秋。
秋風籬落青間黄，王孫金彈天雨霜。
甘寒入齒冰漿冷，氣馥吳姬翠袖香。
我衰不辦作李衡，木奴千戶供我耕。
但愛洞庭春色好，細釀只許幽人傾。
傳柑酷憶風光裏，懷橘真成淚如洗。
陂傍儻種三百栽，商山之樂吾得矣。